# Мандатно писмо за министерот за транспорт и врски

3 септември 2020 година

Почитуван министер Бочварски,

На парламентарните избори кои се одржаа на 15 јули 2020 година граѓаните на Република Северна Македонија избраа да продолжиме да ја движиме државата напред. Нивниот глас за коалицијата која ја формираше новата Влада со мандат од 2020 до 2024 година е нивната сопствена инвестиција во полза за подобар живот за себе, за своите семејства и своите заедници. Гласот на секој граѓанин е глас за одбрана од КОВИД-19 и за успешно справување со здравствено-економската криза, глас за новата македонска економија, за нови и добро платени работни места, за правна и праведна држава, за чиста и здрава животна средина, за функционална инфраструктура, за ефикасно поврзување дома и со светот, за силна национална култура по угледот на европската култура и за образование кое младите генерации ги подготвува за подобра сегашност и подобра иднина.

Во изворното значење на зборот „министер“ се содржани службата, грижата и помагањето на граѓаните. Вие, како министер, морате да го разберете гласот на граѓанинот како прецизна насока која доаѓа од највисоко ниво и од која нема отстапување. Mорате да им служите на сите граѓани, без разлика на нивната етничка и партиска припадност, пол, род, сексуална ориентација, родов идентитет, раса, боја на кожа, потекло, припадност на маргинализирана група, јазик, социјално потекло, образование, религија, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус. Очекувам дека во извршувањето на Вашите должности и во остварувањето на Програмата за работа на Владата 2020-2024 година ќе се вклучите без задршка и со целосна професионална посветеност. Имаме сериозна и суштинска обврска агендата за која се обврзавме пред граѓаните да ја остваруваме со максимален вложен напор, преку ефективно извршување за најдобри можни резултати. Овој начин не познава компромиси и оправдувања и вклучува постојана изложеност пред јавноста на која ќе ѝ ги ставиме на располагање сите механизми за да ја следи нашата работа.

Вие сте дел од Владата која отворено ја презентира својата работа и е достапна за секој граѓанин на Република Северна Македонија. Јас, како претседател на Владата ќе ја унапредам структурата на мојот кабинет со цел да бидам уште поотворен премиер и да обезбедам постојана двонасочна комуникација со сите граѓани и заедници на кои им е потребна помош од мене и моите служби, но и за да можам да ги примам и разберам сите идеи и иницијативи кои доаѓаат од јавноста. Ве задолжувам и Вас на редовна и отворена комуникација со сите граѓани и засегнати страни во општеството преку унапредување на каналите за респонзивност, инклузивност и партиципативност.

Вашата работа секојдневно ќе се следи и мери. Ако сте посветени, отчетни и одговорни ќе имате одлични резултати и ќе продолжите да работите уште подобро за уште повеќе резултати. Во спротивно, граѓаните ќе реагираат и тоа ќе предизвика кадровски промени. Само така е исправно и чесно пред зборот кој сме го дале пред граѓаните. Затоа, првите заклучоци за Вашата работа ќе ги донесам после истекот на првите 100 дена од мандатот, односно на истекот на оваа 2020 година, после што се можни промени. На истекот на секоја година ќе вршиме методолошка анализа на реализацијата на зададените цели и на севкупното Ваше работење.

Номинирајќи Ве за министер до Собранието на Република Северна Македонија, бев убеден дека можам да сметам на Вашата целосна одговорност и посветеност во извршувањето на должностите. Токму затоа, очекувам резултати веднаш. Граѓаните имаат очекувања, а Вие сте на оваа позиција за да направите сѐ што е потребно за оваа Влада да ги исполни очекувањата.

Економскиот развој, стабилност и комуникација со земјите од регионот и Европа директно зависат од транспортната инфраструктура. Брзи и безбедни патишта, како и пократко време за транспорт се главните елементи за модерна инфраструктура на една држава, а со тоа и задоволни граѓани. Како Влада се обврзавме да ги подобриме и железничката инфраструктура и воздухопловниот сообраќај. Истовремено и подеднакво важно, се обврзавме на планска изградба, преку унапредување на градежништвото и урбанизмот. Од Вас ќе очекувам да работите токму на остварување на овие цели на Владата.

Поконкретно, од Вас очекувам:

* Во соработка со надлежните институции да го продолжите спроведувањето на десетгодишната Стратегија за развој на патната инфраструктура, модернизација и безбедност, преку крупни инвестиции во висина од дополнителни две милијарди евра;
* Да ја завршите изградбата на автопатите: Кичево – Охрид, Скопје – Блаце;
* Да започнете со изградба на автопатите за патните правци: Велес Прилеп – Битола, Струга – Требеништа, Струга – Ќафасан, Гостивар – Кичево и Тетово – Гостивар (проширување на постојната делница);
* Да ја започнете или завршите изградбата на експресните и регионалните патишта: Смоквица – Струмица – Ново Село, обиколница Битола – Меџитлија, Штип – Радовиш, Извор - Бошков Мост, експресниот пат Штип – Кочани (делницата Крупиште – Кочани), Куманово – Крива Паланка, делницата Куманово – Ранковце и делницата Ранковце – Крива Паланка, Делчево – Кочани, Градско – Прилеп и обиколницата Тетово (клучка Требош – Порој - Непроштено);
* Во соработка со Владата да продолжите со инвестициите во локални патишта и нивна рехабилитација и санација;
* Да спроведете рехабилитација на патиштата за патните правци Катланово - Петровец, Хиподром - Петровец, Миладиновци - Петровец, Миладиновци - Хиподром, Скопје – Блаце, Катланово - Велес, Велес – Градско – Неготино - Демир Капија, Битола - Демир Хисар, Крушево - Демир Хисар, Другово - Демир Хисар, Кривогаштани - Крушево, Крушево – Слива - Пуста Река, Битола и граничниот премин со Грција, Фаришка Клисура – Прилеп, Карпалак – Желино, Мислодежда – Збажди, Подмоље Струга – Ќафасан, Охрид - Свети Наум, Кичево - Македонски Брод, Маврови Анови - Жировница, Никифорово – Леуново – Бунец, Узем - Тораница, Македонска Каменица – Саса, Куманово – Страцин, Кочани - Пониква, Струмица - Берово, Свети Николе – Неокази, Кондово – Радуша, Гевгелија – Богданци, автопатот Табановце – клучка Т, автопатот Карпалак – Желино;
* Во соработка со Владата да инвестирате во изградба на мостови, санирање и инвестирање за зголемување на безбедноста на патиштата;
* Да започнете со изградба на интелигентен транспортен систем на Коридорот 10;
* Да посветите посебен фокус Да се фокусирате на реновирање и проширување на граничните премини Ќафасан и Деве Баир, а до крајот на 2020 година да подготвите студија за идниот развој и проширување на капацитетите на граничните премини, со конкретни препораки за идни вложувања и можности за заеднички гранични премини;
* Да работите на подобрување на квалитетот на железничката инфраструктура преку понатамошни инвестиции;
* Во соработка со Владата да подготвите нова одржлива Национална стратегија за развој на воздухопловниот сообраќај;
	+ По завршување на КОВИД-19 кризата да започнете со активности за воведување нови дестинации и зголемување на бројот на летови;
* Да подготвите и до Владата да предложите измени во регулативата за целосно усогласување на системските закони што ја регулираат областа на градежништвото и урбанизмот;
* Во соработка со Инспекцискиот совет да го зајакнете инспекцискиот надзори надлежностите на Државниот инспекторат за градежништво и урбанизам преку воведување на регионални урбанистички инспектори;
* Во соработка со Владата да воведете централизирано спроведување на избор на компании за надзор над градбата на проектите, со цел поголем интегритет при тендерите за градба и нивната реализација;
* Во соработка со единиците на локалната самоуправа да продолжите со спроведување на политики за хумано планирање и уредување на просторот;
* Да спроведете мерки и активности за започнување со изградба на нови 500 километри водовод и канализација во општините на територијата на земјата;
* Во соработка со Министерството за животна средина и просторно планирање и единиците на локалната самоуправа да ја унапредите комуналната инфраструктура преку изградба на водоводи, канализации и пречистителни станици, како и да извршите реконструкција на постојната комунална мрежа;
* Да спроведувате и други активности согласно заложбите и Програмата на Владата на Република Северна Македонија 2020 - 2024 година.

Истовремено, како министер за транспорт и врски во Владата на Република Северна Македонија од Вас очекувам:

* Да бидете прв чувар на Уставот и законите и да осигурате дека Министерството за транспорт и врски ги исполнува сите законски обврски, дека сите носителите на јавните функции и службениците кои работат под Ваша надлежност се еднакво одговорни пред законот и Уставот, а Уставот и законите се спроведуваат еднакво за сите;
* Да бидете пример за добро управување и да осигурате дека носителите на јавните функции и службениците кои работат под Ваша надлежност се придржуваат до највисоките стандарди за одговорно и етичко управување;
* Да осигурате дека Министерството транспорт и врски навремено, правично, ефикасно и ефективно одговара и ги решава прашањата и постапките од граѓаните и правните лица на тој начин оправдувајќи ја и стекнувајќи ја довербата на граѓаните и јавноста;
* Да ја продолжите примената и да ги унапредите политиките на транспарентност и отчетност;
* Да бидете отворени и инклузивни кон граѓаните, стручната јавност, граѓанското општество и опозицијата во креирањето и спроведувањето на јавните политики со цел да се обезбедат квалитетни политики базирани врз докази и консензуалност во општеството;
* Да осигурате дека државните ресурси не се користат за партиски и изборни цели и дека на административните службеници и вработените во јавниот сектор не им се вршат партиски влијанија;
* Да ја унапредувате родовата еднаквост и правичната застапеност и постојано да го имате предвид мултиетничкиот карактер на земјата.

Соработувајте со сите вработени и искористете ги сите расположливи потенцијали во јавната администрација. Во целото ваше дејствување бидете им пример на тие со кои работите и на граѓаните за кои работите. Придржувајте се до Кодексот за етичко однесување на членови на Влада и носители на јавни функции именувани од страна на Владата и ширете ги етичките вредности. На крајот на нашиот мандат во 2024 година, како резултат на позитивните промени кои ќе ги направиме, Република Северна Македонија да биде земја во која граѓаните сакаат да живеат и да придонесуваат за нејзино постојано унапредување. Граѓаните го очекуваат тоа од нас.

Ви пожелувам многу среќа, здравје и успешен мандат.

Искрено Ваш,

Зоран Заев

Претседател на Владата на Република Северна Македонија